[pic] | COMISIA EUROPEANĂ |

Bruxelles, 2.9.2010

COM(2010) 451 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/001 DK/Nordjylland din Danemarca)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG), în limita plafonului anual de 500 milioane EUR în plus față de rubricile corespunzătoare din cadrul financiar.

Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 22 ianuarie 2010, Danemarca a prezentat cererea FEG/2010/001 DK/Nordjylland pentru o contribuție financiară din FEG în urma concedierilor din 45 de întreprinderi a căror activitate se încadrează în sectorul NACE a doua revizuire diviziunea 28 (producția de mașini și echipamente)[3] în regiunea NUTS II Nordjylland (DK05) din Danemarca.

După o examinare amănunțită a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile pentru o contribuție financiară în temeiul acestui regulament.

SINTEZA CERERII ȘI ANALIZĂ

Date-cheie

Numărul de referință FEG FEG/2010/001

Stat membru Danemarca

Articolul 2 (b)

Întreprinderi în cauză 45

Regiunea NUTS II Nordjylland (DK05)

Diviziunea NACE (a doua revizuire) 28 (producția de mașini și echipamente)

Perioada de referință 15/2/2009 - 14/11/2009

Data de începere a serviciilor personalizate 1/4/2010

Data cererii 22/1/2010

Concedieri în timpul perioadei de referință 1 122

Lucrători concediați vizați de sprijin 951

Servicii personalizate: buget în EUR 10 967 314

Cheltuieli pentru punerea în aplicare a FEG[4]: buget în EUR 604 008

% cheltuieli pentru punerea în aplicare a FEG 5,2

Bugetul total în EUR 11 571 322

Contribuția FEG, în EUR (65 %) 7 521 359

1. Cererea a fost prezentată Comisiei la data de 22 ianuarie 2010 și a fost completată cu informații suplimentare până la data de 28 aprilie 2010.

2. Cererea îndeplinește condițiile de mobilizare a FEG prevăzute la articolul 2 litera (b) din Regulamentul (CE) nr. 1927/2006 și a fost prezentată în termenul stabilit de 10 săptămâni menționat la articolul 5 din regulamentul respectiv.

Legătura dintre concedieri și modificările majore din structura comerțului mondial din cauza globalizării sau a crizei financiare și economice mondiale

3. Pentru a se stabili legătura dintre concedieri și criza financiară și economică globală, Danemarca explică faptul că societățile vizate au fost implicate, în principal, în producția de mașini și echipamente pentru sectorul construcțiilor navale. CESA (Comunitatea asociațiilor șantierelor navale europene) a pregătit o Estimare speculativă privind cerințele globale în domeniul construcțiilor navale până în 2014, în care se afirmă că unele dintre condițiile și așteptările pentru viitoarele evoluții ale pieței s-au modificat ca urmare a crizei financiare globale. O combinație de factori a avut drept rezultat reducerea cererii de construcții navale și, la finalul anului 2008/începutul anului 2009, plasarea de noi comenzi a încetat aproape complet. În plus, se așteaptă anularea a aproximativ 10% dintre noile comenzi de nave. În cazul mai multor comenzi în desfășurare, datele de livrare se vor amâna.

CESA estimează că aproximativ 30% din flotă va fi în surplus în 2011 și că, prin urmare, aproximativ 53 de milioane de tone deadweight (dwt) dintr-un catalog total de comenzi de 566 de milioane de tone deadweight vor fi anulate. Deja, criza a dus la inactivarea și la reducerea vitezei de operare pentru un mare număr de nave în întreaga lume. Pe viitor, industria construcțiilor navale este așteptată să se deplaseze către zone cu costuri scăzute, în special din Asia, care și-au extins în mod spectaculos cota de piață în anii premergători crizei (sursa: Lloyds Register Fairplay, citat de CESA). Prin urmare, este improbabil ca societățile vizate de această cerere să aibă posibilitatea să revină la o producție normală la finalul crizei.

4. În cazul MAN Diesel (care, în legătură cu prezenta cerere, înregistrează numărul cel mai mare de concedieri - 541), declinul a însemnat că își va folosi numai 23% din capacitatea sa de producție în 2010 și 3% în 2011, prin urmare nu mai avea nicio justificare pentru a continua producția în Frederikshavn. Celelalte societăți sunt, în principal, subcontractate de întreprinderi industriale mari din Germania și Asia. Declinul cererii din partea acestor întreprinderi, ca rezultat al crizei, a produs declinuri ale producției în aceste întreprinderi din Jutlanda de Nord.

Stabilirea numărului de concedieri și verificarea îndeplinirii criteriilor de la articolul 2 litera (b)

5. Danemarca a înaintat această cerere în temeiul criteriilor de intervenție menționate la articolul 2 litera (b) din Regulamentul (CE) nr. 1927/2006, care prevede concedierea într-o perioadă de nouă luni a cel puțin 500 de salariați, într-o diviziune din NACE 2 a doua revizuire, într-o regiune sau două regiuni învecinate la nivelul NUTS II.

6. În cerere se menționează 1 122 concedieri din 45 de întreprinderi încadrate în NACE revizuirea 2 diviziunea 28 (producția de mașini și echipamente) în regiunea NUTS II Nordjylland (DK05) în cursul perioadei de referință 15 februarie 2009 - 14 noiembrie 2009. Toate aceste concedieri au fost calculate în conformitate cu articolul 2 al doilea paragraf prima liniuță din Regulamentul (CE) nr. 1927/2006.

Explicația naturii neprevăzute a acestor concedieri

7. Autoritățile daneze susțin că gravitatea crizei mondiale a creditelor și a impactului acesteia asupra piețelor financiare a fost imposibil de prevăzut. Astfel, la începutul trimestrului patru din 2008, MAN Diesel avea comenzi pentru următorii doi ani, cu livrări planificate pentru finalul anului 2010/începutul anului 2011. Din septembrie/octombrie 2008, noile comenzi au încetat complet pentru următoarele 12 luni; această situație a fost urmată de anularea comenzilor existente (estimare MAN: s-au pierdut 40% dintre comenzi).

Identificarea întreprinderilor care concediază și a lucrătorilor vizați pentru asistență

8. Cererea menționează un total de 1 122 concedieri în cursul perioadei de referință de nouă luni. Din acest total de 1.122 de lucrători, 951 sunt vizați pentru a beneficia de asistență. Cei 153 de lucrători care nu sunt vizați sunt așteptați să își fi găsit un nou loc de muncă prin mijloace proprii sau să se mute din regiune sau să iasă la pensie anticipat și, prin urmare, să nu fie interesați de măsurile FEG oferite.

9. Cele 45 de întreprinderi vizate și numărul de lucrători concediați din fiecare sunt după cum urmează:

Întreprindere Număr de concedieri Metodă

MAN Diesel A/S 541 1

A/S Hydrema Production 11 1

SAWO A/S 9 1

He-Va ApS 2 1

Morsø Jernstøberi 3 1

Morsø Køl & Frys 1 1

AP Gyllevogne 2 1

Peter Kibsgaard 1 1

Akea Automation asp 10 1

Sjørring Maskinfabrik 36 1

Cimbria Manufacturing A/S 38 1

Elster-Instromet A/S 3 1

Brüel International A/S 1 1

Hydra Tech A/S 11 1

Carnitech A/S 52 1

Carna Lift 1 1

Siemens Wind Power A/S 145 1

A/S Dybvad Stål Industri 12 1

Borup Andersens Maskinfabrik ApS 4 1

Univeyor A/S 50 1

REO-PACK A/S 6 1

Dantherm Power A/S 11 1

Dantherm Filtration A/S 10 1

Aagaard A/S 19 1

Hycon A/S 7 1

Hamworthy Svanehøj A/S 44 1

JB Contractors 6 1

Aalborg Maskinfabrik A/S 2 1

System Cleaners A/S 5 1

NB Ventilation A/S 3 1

Nilfisk Alto Food Division 6 1

Flex Coli A/S 5 1

GVA A/S 5 1

PanPac Engineering A/S 1 1

Inelco A/S 2 1

Carsø A/S 5 1

ESS Graphic A/S 1 1

Scantool Group A/S 9 1

Silvatec Skovmaskiner A/S 16 1

Kss-Kraner A/S 1 1

Danilift A/S 3 1

Fransgård Maskinfabrik A/S 1 1

Carnitech Salmon A/S 16 1

Inno Steel A/S 3 1

Maach Technic A/S 2 1

Total 1 122

10. Defalcarea pe lucrători vizați este următoarea:

Categorie Numărul Procente

Bărbați 876 92,1

Femei 75 7,9

Cetățeni UE 951 100,0

Cetățeni non-UE 0 0,0

Cu vârste între 15-24 de ani 53 5,6

Cu vârste între 25-54 de ani 796 83,7

Cu vârste între 54-64 de ani 101 10,6

Peste 65 de ani 1 0,1

Nu există lucrători cu probleme de sănătate de lungă durată / handicap.

11. În ceea ce privește categoriile profesionale, defalcarea este următoarea:

Categorie Numărul Procente

Cu funcții importante de conducere 10 1,0

Funcții care necesită aptitudini și calificări de nivel înalt în domeniu 32 3,4

Funcții care necesită aptitudini și calificări la nivel intermediar 35 3,7

Funcții administrative 25 2,6

Funcții manuale, de prelucrare a metalelor și de acționare a utilajelor (muncă calificată) 384 40,4

Operatori de proces și utilaje, funcții în transport și construcții

jobs. Lucrători pe instalații staționare, operatori

de mașini industriale (muncă calificată) 146 15,4

Alte funcții, funcții manuale în industrii prelucrătoare

(muncă necalificată) 319 33,5

Total 951 100,0

12. În conformitate cu articolul 7 din Regulamentul (CE) nr. 1927/2006, Danemarca a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la FEG.

Descrierea teritoriului vizat, precum și a autorităților și a părților interesate

13. Regiunea Nordjylland, cu cei aproape 600 000 de locuitori ai săi, este cea mai mică regiune din Danemarca și, în același timp, are cea mai mică densitate a populației. În ceea ce privește nivelul ocupării forței de muncă și venitul, regiunea este cu mult în urmă față de restul Danemarcei. Regiunea constă din 11 municipalități, începând cu Læsø, cu mai puțin de 2 000 de locuitori și până la Aalborg, cu aproape 200 000 de locuitori. Structura ocupațională cuprinde numeroase întreprinderi mici și mijlocii cu slabă tradiție de angajare a persoanelor cu educație superioară. Drept rezultat, regiunea are o proporție deosebit de mare de persoane calificate și necalificate în cadrul forței de muncă, în combinație cu doar câteva întreprinderi mari și cu orientare globală care să adauge o motivație internațională.

14. În zona vizată, principala autoritate o reprezintă municipalitatea Frederikshavn. Alte părți interesate sunt autoritățile regionale și municipale din zonele vizate, precum și organismele educaționale și de formare care s-ar putea implica în proiect după o invitație de participare la licitație. Regiunea și municipalitățile vor participa atât în grupul de coordonare cât și în grupul de dialog și de parteneriat, la fel ca și instituțiile educaționale din regiune.

Impactul preconizat al concedierilor în ceea ce privește ocuparea forței de muncă la nivel local, regional sau național

15. Danemarca susține că regiunea Nordjylland este în mod special dependentă de sectorul industrial și că acesta a fost grav afectat de criza actuală. Astfel, în regiune, 38% dintre concedieri provin din sectorul industrial, în timp ce, pentru restul țării, această cifră este de numai 25%.

16. Concedierile din cererea Nordjylland sunt cu atât mai grave pentru regiune cu cât se anticipează că, și după încheierea crizei, sectorul nu se va revigora, majoritatea noilor comenzi mergând către Orientul Îndepărtat, unde costurile sunt mai scăzute. Prin urmare, propunerea are drept obiectiv reorientarea lucrătorilor concediați către noi domenii cu soluții energetice mai eficiente, atât în construcția navală cât și în construcția de locuințe, precum și pregătirea lor pentru sectoarele de cunoștințe și servicii.

Pachetul coordonat de servicii personalizate care vor fi finanțate și defalcarea costurilor estimate, inclusiv complementaritatea cu acțiunile finanțate prin fondurile structurale

17. Se propun următoarele tipuri de măsuri, care se combină pentru a forma un pachet coordonat de servicii personalizate destinat să reintegreze lucrătorii pe piața muncii.

18. Analiză: Se asigură pentru toți analiza calificărilor în funcție de dorințele participanților și cursul de bază, cu scopul de a ajuta șomerii să devină adaptabili și să identifice opțiuni relevante de reorientare. Cursul va dura patru săptămâni și va combina lecțiile de grup cu asistența individuală. Obiectivul cursului este ca șomerii să obțină un plan complet de acțiune și cunoștințe privind piața actuală a muncii și să se obișnuiască cu ideea de a se reorienta către o nouă industrie. Analiza dorințelor și intereselor fiecărui angajat este urmată de o comparație cu ofertele reale așteptate să fie disponibile. Toți cei 951 de lucrători vor fi implicați.

19. Educație generală suplimentară: Aceasta va cuprinde un curs extraordinar de educație pregătitoare pentru adulți pentru asigurarea capacității de schimbare în rândul celor care au nevoia cea mai mare de resurse (aproximativ 345 de participanți) și un curs de discipline suplimentare la nivel de învățământ secundar pentru lucrătorii vizați cu nivel secundar de educație care și-au exprimat dorința de a-și continua studiile (aproximativ 50 de participanți).

20. Sprijin pentru educația tinerilor șomeri: Atragerea și menținerea tinerilor într-o formă de educație suplimentară sau extrașcolară. Acesta se asigură pentru taxe educaționale suplimentare și manuale pentru primul an de studiu (50 de participanți).

21. Educație industrială suplimentară în domeniul maritim: Introducere în domeniul maritim, suplimentată cu formarea de competențe în cadrul unor cursuri specifice selectate de șomeri în domeniile orientate către viitor legate de conservarea energiei și de utilizarea mai eficientă a acesteia, dintre care șomerii vor alege un set individual de cursuri în formă modulară, în funcție de direcțiile dorite de specializare. Această formă se oferă pentru 394 de participanți, fiecare formare având o durată de 20 de zile.

22. Educație industrială suplimentară în domeniul energiilor regenerabile și în cel al optimizării energetice: Reorientarea către un loc de muncă în domeniul energiilor regenerabile și în cel al optimizării energetice trece printr-o introducere în această industrie, la care se adaugă o formare de competențe în cadrul unor cursuri specifice selectate de șomeri. Se vor oferi cursuri recunoscute, din care șomerii vor alege un set individual de cursuri în formă modulară, în funcție de direcția dorită de specializare. Această formă se oferă pentru 294 de participanți, fiecare formare având o durată de 15 de zile.

23. Cursuri în cadrul întreprinderilor: Dacă persoanei concediate i se oferă o slujbă, i se va oferi, de asemenea, în cadrul societății respective, o formă de educație prin care să se elimine orice goluri în calificările necesare. Se va acorda, în acest fel, sprijin pentru 100 de lucrători.

24. Curs de antreprenoriat: Cursul are durata de șase săptămâni și include o introducere în funcționarea și gestionarea unei întreprinderi. Se estimează că 50 de lucrători vor opta pentru această ofertă.

25. Mentori pentru antreprenori: Antreprenorul potențial poate beneficia de sprijin din partea unui mentor desemnat, cunoscător al industriei, pentru un număr de sesiuni în decursul primului an. Se estimează că 45 de lucrători vor opta pentru această ofertă.

26. Curs de dezvoltare de produs: Antreprenorul poate opta să participe la un curs de dezvoltare de produs și de a avea un partener de antrenament în procesul de dezvoltare și testare a unei idei. Se estimează că 45 de lucrători vor alege această opțiune.

27. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activități de pregătire, gestionare și control, precum și activități legate de informare și publicitate.

28. Serviciile personalizate prezentate de autoritățile daneze sunt măsuri active pe piața forței de muncă cuprinse între acțiunile eligibile definite la articolul 3 din Regulamentul (CE) nr. 1927/2006. Autoritățile daneze estimează costurile totale ale acestor servicii la 11 571 322 FEG, iar costurile pentru punerea în aplicare a FEG la 604 008 EUR (= 5,2% din suma totală). Contribuția totală solicitată de la FEG este de 7 521 359 EUR (65% din costurile totale).

Acțiuni | Numărul estimativ al lucrătorilor vizați | Costul estimativ per lucrător vizat (în EUR) | Costuri totale (cofinanțare prin FEG și la nivel național) (în EUR) |

Servicii personalizate [articolul 3 primul paragraf din Regulamentul (CE) nr. 1927/2006] |

Analiză | 951 | 3 020 | 2 872 020 |

Educație generală suplimentară | 345 | 8 690 | 2 998 050 |

Sprijin pentru educația tinerilor șomeri | 50 | 8 090 | 404 500 |

Educație orientată către locuri de muncă în domeniul maritim | 394 | 5 245 | 2 066 530 |

Educație orientată către locuri de muncă în domeniul energetic | 294 | 3 931 | 1 155 714 |

Cursuri în cadrul întreprinderilor | 100 | 4 030 | 403 000 |

Curs de antreprenoriat | 50 | 5 870 | 293 500 |

Mentori pentru antreprenori | 45 | 11 950 | 537 750 |

Curs de dezvoltare de produs | 45 | 5 250 | 236 250 |

Subtotal servicii personalizate | 10 967 314 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Activități de pregătire | 90 717 |

Gestionare | 302 391 |

Informare și publicitate | 120 900 |

Activități de control | 90 000 |

Subtotal cheltuieli pentru punerea în aplicare a FEG | 604 008 |

Total costuri estimate | 11 571 322 |

Contribuție din FEG (65% din costurile totale) | 7 521 359 |

29. Danemarca confirmă că măsurile descrise mai sus sunt complementare cu acțiunile finanțate de fondurile structurale. De asemenea, Danemarca va asigura o pistă clară de audit pentru activitățile finanțate prin FEG, și confirmă că nu se solicită sau nu se utilizează nicio altă finanțare UE pentru aceste activități.

Data/datele la care serviciile personalizate pentru lucrătorii afectați au început sau sunt prevăzute să înceapă

30. Danemarca va iniția serviciile personalizate pentru lucrătorii afectați incluse în pachetul coordonat propus pentru cofinanțarea FEG la 1 aprilie 2010. Prin urmare, această dată reprezintă începutul perioadei de eligibilitate pentru orice asistență care ar putea fi acordată prin FEG. Având în vedere că această dată este posterioară datei solicitării, dar în trei luni de la aceasta, în conformitate cu articolul 13 alineatul (2) din Regulamentul (CE) nr. 1927/2006, data finală până la care trebuie efectuate acțiunile eligibile este 31 martie 2012.

Procedurile de consultare a partenerilor sociali

31. Cererea pentru FEG a fost pregătită de municipalitatea Frederikshavn și de regiunea Nordjylland în colaborare cu celelalte municipalități vizate, cu birourile locale de promovare comercială, cu sindicatele, cu instituțiile educaționale ale angajatorilor din industria daneză și cu centrele municipale de ocupare a forței de muncă. Pentru anul 2010 este planificată o conferință de mobilizare pentru care s-au trimis invitații tuturor părților interesate.

32. Autoritățile daneze au confirmat că au fost respectate cerințele legislației naționale și cele ale legislației comunitare privind concedierile colective.

Informare cu privire la acțiunile obligatorii în temeiul legislației naționale sau al contractelor colective

33. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile daneze:

34. au confirmat că măsurile care țin de responsabilitatea societăților în temeiul legislației naționale sau contractelor colective nu vor fi înlocuite de contribuția financiară din partea FEG;

35. au demonstrat că acțiunile respective oferă sprijin pentru lucrătorii individuali și nu urmează să fie folosite pentru a restructura societăți sau sectoare de activitate;

36. au confirmat faptul că acțiunile eligibile menționate anterior nu beneficiază de asistență de la alte instrumente financiare comunitare.

Sisteme de gestionare și control

37. Danemarca a notificat Comisiei că organismele care vor gestiona și vor controla contribuția financiară sunt aceleași ca pentru Fondul social european, pentru care autoritatea de gestionare este tot Autoritatea daneză pentru întreprinderi și construcții (Danish Enterprise and Construction Authority). Un departament diferit al aceluiași organism va fi învestit cu autoritatea de certificare. Autoritatea de auditare va fi Funcția de control UE (EU Controllerfunction) din cadrul Autorității daneze pentru întreprinderi și construcții.

Municipalitatea Frederikshavn va primi și va gestiona fondurile FEG. Aceasta va numi un coordonator de proiect și un funcționar administrativ pentru gestionarea inițiativelor planificate pentru lucrătorii vizați. Regiunea Nordjylland va monitoriza îndeaproape proiectul și va participa în cadrul grupului de coordonare a procesului.

Finanțare

38. Având în vedere cererea Danemarcei, propunerea de contribuție din FEG pentru pachetul coordonat de servicii personalizate este de 7 521 359 EUR, reprezentând 65% din costul total. Alocarea propusă de Comisie în cadrul acestui fond se bazează pe informațiile furnizate de Danemarca.

39. Având în vedere cuantumul maxim al unei contribuții financiare care poate fi acordat din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

40. Suma propusă pentru contribuția financiară va lăsa mai mult de 25% din suma maximă anuală rezervată pentru FEG disponibilă pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

41. Prin prezentarea acestei propuneri de mobilizare a FEG, Comisia inițiază procedura simplificată de discuție trilaterală, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord cu această propunere, se va organiza o reuniune formală trilaterală.

42. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Sursa creditelor de plată

31. În stadiul actual de execuție, se prevede că nu toate creditele de plată disponibile în 2010 în cadrul liniei bugetare 01.0404 „Program-cadru pentru competitivitate și inovare - program pentru spirit antreprenorial și inovare” se vor utiliza în acest an.

32. Această linie acoperă cheltuieli legate de execuția instrumentului financiar al acestui program, al cărui principal obiectiv este facilitarea accesului IMM-urilor la finanțare. Există o anumită întârziere între transferul către conturile fiduciare gestionate de Fondul European de Investiții și distribuirea către beneficiari. Criza financiară are un efect major asupra previziunilor în ceea ce privește plățile pentru 2010. Ca urmare, pentru a se evita bilanțurile excesive la conturile fiduciare, metodologia de calcul a creditelor de plată a fost revizuită, ținând cont de plățile așteptate. Prin urmare, suma de 7 521 359 EUR poate fi pusă la dispoziție pentru transfer.

43. Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/001 DK/Nordjylland din Danemarca)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[5], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[6], în special articolul 12 alineatul (3),

având în vedere propunerea Comisiei Europene[7],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial din cauza globalizării și pentru a-i ajuta să se reintegreze pe piața forței de muncă.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

(4) La 22 ianuarie 2010, Danemarca a depus o cerere de mobilizare a FEG privind concedierile din sectorul producției de mașini și echipamente din regiunea Nordjylland, iar până la 28 aprilie 2010 a transmis informații suplimentare. Cererea îndeplinește condițiile pentru fixarea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea unei sume de 7 521 359 EUR.

(5) Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Danemarca.

ADOPTĂ PREZENTA DECIZIE:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 7 521 359 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Regulamentul (CE) 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice. (JO L 393 din 30.12.2006, p. 1).

[4] În conformitate cu articolul 3 alineatul (3) din Regulamentul (CE) nr. 1927/2006.

[5] JO C 139, 14.6.2006, p. 1.

[6] JO L 406, 30.12.2006, p. 1.

[7] JO C […], […], p. […].